ཨ་མེ་རི་ཀས་དབུ་ཁྲིད་རྣམས་ཀྱིས་གནད་དོན་དེ་རབ་རིབ་ཅན་ནམ་གསལ་ཁ་མེད་པ་ཅན་ཞིག་ཏུ་བཟོ་བའི་ཐབས་ཤེས་བྱེད་སྲིད་མོད།སྲིད་དོན་གྱི་དགོས་དབང་དང་མི་མང་གི་གནོན་ཤུགས་འོག་ཞི་བདེ་རྒྱ་མཚོའི་ཕྱོགས་གཉིས་ཨ་རྒྱ་གཉིས་ནས་ཕུགས་ལ་ཁྱད་པར་ཆེན་པོ་བཟོ་བར་གདམ་ཀ་དེ་གསུམ་ལས་གཅིག་ངེས་པར་དུ་འདེམས་དགོས་ངེས་ཡིན།ཨ་མེ་རི་ཀའི་རྒྱལ་ཁབ་ལ་མཚོན་ན།མི་མང་གིས་ཁོང་ཚོའི་རྒྱལ་ཁབ་ཀྱིས་ཨེ་ཤི་ཡའི་འགོ་ཁྲིད་བྱེད་ཀྱི་ཡོད་མེད་དང་།དེ་ལྟར་བྱེད་དགོས་པའི་རྒྱུ་མཚན་གང་ཡིན་པ།དེ་ལྟར་ཡོང་བར་ཁས་ལེན་དང་ལས་འགན་ག་རེ་ཡོད་མེད།གནས་སྟངས་དེ་འདྲ་དང་ལེན་བྱེད་དགོས་མིན་སོགས་ཤེས་འདོད་ཡོད།རྒྱ་ནག་གི་རྒྱལ་ཁབ་ལ་མཚོན་ན།ཁོ་ཚོའི་རྒྱལ་ཁབ་དེ་སྣེ་ཁྲིད་མཁན་ཞིག་ཡིན་ནམ་ཡང་ན་ད་དུང་མུ་མཐུད་ནས་རྗེས་འབྲང་མཁན་ཞིག་ཡིན་མིན་གསལ་བོར་བཟོ་འདོད་ཡོད་པ་དང་།ཁོ་ཚོས་གནས་བབ་གསར་བ་དེ་མངོན་གསལ་ཡིན་པའི་རྟགས་མཚན་ཡོད་མེད་དང་རྒྱལ་ཁ་ཐོབ་པའི་ཆེད་ནུས་ཤུགས་གང་ཡོད་འདོན་གྱི་རེད།ཨ་རིའི་གྲོགས་པོ་མཐུན་ཕྱོགས་རྒྱལ་ཁབ་རྣམས་ཀྱིས་ཀྱང་ཨ་མེ་རི་ཀ་མུ་མཐུད་ནས་ཨེ་ཤི་ཡའི་འགོ་ཁྲིད་བྱེད་འདོད་ཡོད་མེད་དང་།གལ་སྲིད་ཡོད་ན་ཁོང་ཚོས་ཆ་ཤས་ག་རེ་ལེན་དགོས་མིན་དང་ཆ་ཤས་བླངས་པའི་དམིགས་ཡུལ་སོགས་ཤེས་དགོས་ཀྱི་ཡོད།དྲི་བ་འདི་དག་དུས་ཚོད་ངེས་མེད་དམ་གསལ་ཁ་མེད་པར་བཟོས་ནས་བསྐྱུར་ཐབས་མེད།དུས་ཚོད་ཀྱི་སྔ་རྗེས་མ་གཏོགས།ཨ་མེ་རི་ཀའི་དབུ་ཁྲིད་ཚོས་ཁ་ནས་མ་བཤད་ཀྱང་ཁོང་ཚོའི་བྱ་སྤྱོད་ཀྱིས་གདམ་ཀ་ཁག་གསལ་བོ་བཟོ་གི་རེད།ང་ཚོའི་དྲི་བ་གཙོ་བོ་ནི།ཨ་མེ་རི་ཀའི་ཕྱོགས་ནས་ངེས་པར་དུ་འདེམས་ཀ་གསུམ་པོ་དེ་དག་ལས་གང་ཞིག་བདམས་ཀྱི་རེད་དམ།དྲི་བ་འདི་དག་ལ་ལན་འདེབས་བྱེད་པར་ང་ཚོས་དང་པོ་དྲི་བ་འདི་ལྟར་འདྲི་དགོས།གདམ་ཀ་འདི་དག་རེ་རེས་ཨ་མེ་རི་ཀ་དང་ཨེ་ཤི་ཡ་ཁུལ་དུ་ཤུགས་རྐྱེན་ག་རེ་ཐེབས་ཀྱི་ཡོད་མེད་བལྟ་དགོས།